Title: กฎกระทรวง กำหนดหลักเกณฑ์ วิธีการ และอัตราการจัดสรรเงินกองทุนคุ้มครองพันธุ์พืช ให้แก่องค์กรปกครองส่วนท้องถิ่น พ.ศ. 2550

กฎกระทรวง

กฎกระทรวง
กำหนดหลักเกณฑ์ วิธีการ
และอัตราการจัดสรรเงินกองทุนคุ้มครองพันธุ์พืช
ให้แก่องค์กรปกครองส่วนท้องถิ่น
พ.ศ. ๒๕๕๐[๑]

อาศัยอำนาจตามความในมาตรา
๔ และมาตรา ๕๙ แห่งพระราชบัญญัติคุ้มครองพันธุ์พืช พ.ศ. ๒๕๔๒
รัฐมนตรีว่าการกระทรวงเกษตรและสหกรณ์ออกกฎกระทรวงไว้ ดังต่อไปนี้

ข้อ ๑ 
ในกฎกระทรวงนี้
องค์กรปกครองส่วนท้องถิ่น หมายความว่า เทศบาล
องค์การบริหารส่วนตำบล กรุงเทพมหานคร
และเมืองพัทยาที่เป็นแหล่งที่นำพันธุ์พืชพื้นเมืองทั่วไปมาใช้ประโยชน์

ข้อ ๒ 
ให้คณะกรรมการกองทุนคุ้มครองพันธุ์พืชจัดสรรเงินจำนวนร้อยละหกสิบของเงินรายได้ในส่วนที่ได้รับจากการใช้ประโยชน์พันธุ์พืชพื้นเมืองทั่วไปตามข้อตกลงแบ่งปันผลประโยชน์
ตามมาตรา ๕๒ ให้แก่องค์กรปกครองส่วนท้องถิ่น
ในกรณีที่มีการใช้ประโยชน์จากพันธุ์พืชพื้นเมืองทั่วไปขององค์กรปกครองส่วนท้องถิ่นหลายแห่งและข้อตกลงแบ่งปันผลประโยชน์มิได้ระบุสัดส่วนของผลประโยชน์ที่ได้รับจากแหล่งที่นำพันธุ์พืชพื้นเมืองทั่วไปมาใช้ประโยชน์แหล่งหนึ่งแตกต่างจากอีกแหล่งหนึ่ง
ให้จัดสรรเงินตามวรรคหนึ่งแก่องค์กรปกครองส่วนท้องถิ่นแต่ละแห่งในสัดส่วนที่เท่ากัน

ข้อ ๓ 
ให้องค์กรปกครองส่วนท้องถิ่นแจ้งเลขที่บัญชีเงินฝากธนาคารประเภทออมทรัพย์ให้คณะกรรมการกองทุนคุ้มครองพันธุ์พืชทราบ
เพื่อจะได้โอนเงินเข้าบัญชีดังกล่าว
และให้ถือว่าองค์กรปกครองส่วนท้องถิ่นได้รับเงินในวันที่โอนเงินเข้าบัญชี
วิธีการปฏิบัติเกี่ยวกับการรับเงิน
การจ่ายเงิน การเก็บรักษาเงิน การนำส่งเงิน และการฝากเงินขององค์กรปกครองส่วนท้องถิ่น
ให้ปฏิบัติตามระเบียบกระทรวงมหาดไทยว่าด้วยการนั้น

ให้ไว้ ณ วันที่ ๑๖
กรกฎาคม พ.ศ. ๒๕๕๐
ธีระ  สูตะบุตร
รัฐมนตรีว่าการกระทรวงเกษตรและสหกรณ์

หมายเหตุ :-
เหตุผลในการประกาศใช้กฎกระทรวงฉบับนี้ คือ เนื่องจากมาตรา ๕๙ แห่งพระราชบัญญัติคุ้มครองพันธุ์พืช
พ.ศ. ๒๕๔๒
บัญญัติให้จัดสรรเงินจากกองทุนคุ้มครองพันธุ์พืชในส่วนที่ได้รับจากการใช้ประโยชน์พันธุ์พืชพื้นเมืองทั่วไปตามข้อตกลงแบ่งปันผลประโยชน์ตามมาตรา
๕๒
ให้แก่องค์กรปกครองส่วนท้องถิ่นที่เป็นแหล่งที่นำพันธุ์พืชพื้นเมืองทั่วไปมาใช้ประโยชน์ตามหลักเกณฑ์
วิธีการและอัตราที่กำหนดในกฎกระทรวง  จึงจำเป็นต้องออกกฎกระทรวงนี้

วิชชุตา/ผู้จัดทำ
๔ สิงหาคม ๒๕๕๔

[๑]
ราชกิจจานุเบกษา เล่ม ๑๒๔/ตอนที่ ๓๙ ก/หน้า ๑๗/๓ สิงหาคม ๒๕๕๐